
Την Παρασκευή 31 Μαΐου 2019, το Σπίτι της Κύπρου,  με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού, πραγματοποίησε την παρουσίαση του βιβλίου «ΑΝΘΟΛΟΓΙΑ ΝΕΩΝ ΚΥΠΡΙΩΝ ΠΟΙΗΤΩΝ», σε Ανθολόγηση-Επιμέλεια Λευτέρη Παπαλεοντίου, που κυκλοφορεί από τις Εκδόσεις Βακχικόν.  
«Η πνευματική παραγωγή και ο πολιτισμός ευρύτερα αποτελεί ουσιώδες εργαλείο διαλόγου και συνέργειας.  Μέσα από την υφολογική ποικιλομορφία της ποιητικής των δημιουργών αποτυπώνεται η μνήμη και το ήθος του τόπου και των ανθρώπων, οριοθετώντας την ταυτότητα μέσα από την ετερότητα» είπε η Μορφωτική Σύμβουλος δρ Νάντια Στυλιανού καλωσορίζοντας τους παρευρισκόμενους.

Για το βιβλίο μίλησε ο κριτικός λογοτεχνίας, κ. Αλέξης Ζήρας ο οποίος σημείωσε ότι «η ανθολογία, όπου συνυπάρχουν νέοι Ελληνοκύπριοι και Τουρκοκύπριοι ποιητές και ποιήτριες, έχει την πρόθεση να παρακάμψει τις επιβληθείσες εθνοτικές διαφοροποιήσεις και να προτείνει μια υβριδική μορφή λογοτεχνικής ταυτότητας που χαρακτηριστικό της δεν είναι η γλώσσα, αλλά το συναίσθημα που ανήκει σ’ έναν τόπο με ρευστά όρια» και συμπλήρωσε ότι «η συνύπαρξη αυτή περισσότερο από λογοτεχνικό, έχει ένα νόημα ηθικό. Διαπνέεται από μια κοινωνική, ανθρωπολογική και πολιτική ηθική».

Στην εισήγησή της για την Ανθολογία η φιλόλογος και ποιήτρια, κ. Άννα Αφεντουλίδου επιχείρησε να αποτυπώσει τα κοινά χαρακτηριστικά μεταξύ των ανθολογούμενων ποιητών και επισήμανε ότι «η έκδοση, με τη γνωστή προσοχή και την πάντα επιμελημένη φροντίδα του Λευτέρη Παπαλεοντίου, δίνει σημαντικά ποιητικά δείγματα, προβάλλοντας επιτακτικά τα δυσδιάκριτα όρια ανάμεσα στον ορίζοντα της ατομικής μας επιθυμίας και στον ορίζοντα της επιθυμίας των άλλων. Δηλαδή πού αρχίζει και πού τελειώνει αυτό που άλλοι, παλαιότερα, το ονόμασαν μούσα».
Στην αντιφώνησή του ο ανθολόγος και επιμελητής της έκδοσης ευχαρίστησε όλους τους συντελεστές της εκδήλωσης και είπε ότι «οι νέοι ποιητές της Κύπρου συνομιλούν με την παράδοση από την μια και από την άλλη, τείνουν στη νεωτερικότητα και πειραματίζονται. Τους διακρίνει μια πιο ουσιαστική, λιτή ποιητική έκφραση, όπου αξιολογούνται στοιχεία από τη γλώσσα της ανατροπής, το χιούμορ, η σάτιρα και η ειρωνεία».

Η εκδήλωση ολοκληρώθηκε με την απαγγελία ποιημάτων από τους ανθολογούμενους ποιητές, Ανδρέα Αντωνίου, Χαλίλ Καραπασάογλου, Γιώργο Ονησιφόρου, Ευτυχία Παναγιώτου, Ανδρέα Πολυκάρπου,  Μαρία Σιακαλλή, Ιάσωνα Σταυράκη και Ανδρέα Τιμοθέου.

